b'\n_START_ARTICLE_\nNoah Baumbach\n_START_PARAGRAPH_\nNoah Baumbach (s. 3. syyskuuta 1969) on yhdysvaltalainen elokuvaohjaaja ja -k\xc3\xa4sikirjoittaja, joka tunnetaan muun muassa elokuvista The Squid and the Whale (2005) ja Frances Ha (2013). H\xc3\xa4n on saanut vaikutteita Wes Andersonilta ja tehnyt t\xc3\xa4m\xc3\xa4n kanssa my\xc3\xb6s yhteisty\xc3\xb6t\xc3\xa4 elokuvien Steve Zissoun vedenalainen maailma (2004) ja Fantastic Mr. Fox (2009) toisena k\xc3\xa4sikirjoittajana. _NEWLINE_Baumbach syntyi New Yorkin Brooklyniss\xc3\xa4 vuonna 1969 kahden elokuvakriitikon, Georgia Brownin ja Jonathan Baumbachin pojaksi. H\xc3\xa4nen is\xc3\xa4ns\xc3\xa4 tunnetaan my\xc3\xb6s kirjailijana. Poika opiskeli Vassar Collegessa ja sai opiskeluvuosistaan aiheen esikoiselokuvaansa Kicking and Screaming (1995). Omael\xc3\xa4m\xc3\xa4kerrallinen on my\xc3\xb6s h\xc3\xa4nen toinen pitk\xc3\xa4 elokuvansa, palkittu ja Oscar-ehdokkuudenkin k\xc3\xa4sikirjoituksestaan saanut The Squid and the Whale, jossa h\xc3\xa4n muistelee vanhempiensa avioeroa. Se k\xc3\xa4ynnisti h\xc3\xa4nen uransa, ja sit\xc3\xa4 seurasivat muun muassa Margot at the Wedding (2007), Greenberg (2010), Frances Ha (2012) ja Meyerowitzin perheen tarinat (uudistettu painos) (Netflix 2017). _NEWLINE_Baumbach kirjoittaa pakinoita The New Yorker -aikakauslehteen. H\xc3\xa4n on naimisissa n\xc3\xa4yttelij\xc3\xa4 Greta Gerwigin kanssa. He tekev\xc3\xa4t my\xc3\xb6s usein t\xc3\xb6it\xc3\xa4 yhdess\xc3\xa4.'